Jan 12,2017
అప్పుల భారం పెరుగుతోంది: ఉర్జిత్‌
గాంధీనగర్‌: దేశ రుణ భారం అంతకంతకు పెరిగిపోతుండడం పట్ల 'భారతీయ రిజర్వు బ్యాంకు' (ఆర్‌బీఐ) గవర్నర్‌ ఉర్జిత్‌ పటేల్‌ బుధవారం ఆందోళన వ్యక్తం చేశారు. వీటిని నియంత్రించేందుకు సర్కారు చర్యలను ముమ్మరం చేయాలని ఆయన కోరారు. 'వైబ్రెంట్‌ గుజరాత్‌ సమిట్‌'లో పాల్గొన్న ఉర్జిత్‌ మాట్లాడుతూ కేంద్ర, రాష్ట్ర ప్రభుత్వాలు రుణాల స్వీకరణను తగ్గించుకొనేలా చర్యలు తీసుకోవాలని స్పష్టం చేశారు. నిర్దేశించుకున్న దానికంటే అధిక అప్పుల పెరగడం కారణంగా దేశ సావరిన్‌ రేటింగ్‌కు ముప్పు నెలకొందని అన్నారు. 2016-17కు గాను కేంద్ర, రాష్ట్ర ప్రభుత్వాల రుణాలను కలుపుకొని జీడీపీలో దేశ ద్రవ్యలోటు 6.4 శాతంగా నిర్దేశించుకున్నట్టుగా తెలిపారు. ఇది మిగతా జీ20 దేశాలన్నింటి కంటే కూడా ఎక్కువని ఆయన అన్నారు. అంతర్జాతీయ ద్రవ్య నిధి గణాంకాలను ఉటంకిస్తూ ఊర్జిత్‌ ఈ ప్రకటన చేయడం విశేషం. జీ20 దేశాలతో పోలిక వల్ల వాస్తవాలు అవగతం అవుతాయని అన్నారు. ఆర్థిక ఒడుదుడుకులను నియంత్రించుకొనేందుకు కూడా ఉపకరిస్తుందన్నారు. వ్యవస్థలో రుణ వితరణ పెరిగే దిశగా బ్యాంకులపై ఆర్‌బీఐ ఒత్తిడి ఇకపై కూడా కొనసాగుతుందని ఆయన అన్నారు. కేంద్ర బడ్జెట్‌కు కొన్ని వారాల ముందుగా ఆర్‌బీఐ గవర్నరే స్వయంగా రుణ భారంపై ప్రకటన చేయడం సర్వత్రా చర్చనీయమైంది.
మీ స్నేహితులకు రికమెండ్ చెయ్యండి